Svakodnevno donosimo neke odluke, bilo loše ili dobre, ali donosimo ih.

Što su to odlučili neki naši literati, pročitajte…

Radovi su pisani razgovornim jezikom.



**Od ponedjeljka počinjem….**

Joj, taj ponedjeljak! Počinje škola, krećem u nove radne pobjede, rana buđenja i dosadno učenje, ali sada odlučujem da ću se promijeniti.

Od ponedjeljka počinjem… manje učiti. Svaki put kada bih dobio odličan iz matematike ili hrvatskog mama bi samo odgovorila: „Samo tako nastavi!“ Kad bih dobio četvorku ili trojku, nastala bi cijela zbrka. Uvijek bi bilo: „Zašto nisi učio? Što si radio cijelo vrijeme?“ Ja zbunjen ništa ne bih odgovorio. Onda bi uslijedilo: “Nema izlazaka cijeli mjesec!“ Zato odlučujem manje učiti. Mislim, nemaju oni pravo naređivati. Odlučujem… od ponedjeljka. Svi su moji prijatelji zgodni i jaki. Volio bih biti kao oni. Nakon tri mjeseca neučenja i odlazaka u teretanu ne osjećam se kao da sam to ja. Ocjene su mi s odličnog i vrlo dobrog pale na dovoljan i dobar, to nisam ja. Zbog one teretane osjećam se nabildano kao neko bure. To nisam ja!

Zašto bih uopće mijenjao izgled zbog nekoga ili ocjene da bih bio kul. Ne, ne dolazi u obzir! Od lijepog, visokog i pametnog dječaka pretvoriti se u nekog grubijana i luzera. Od ponedjeljka odlučujem vratiti se na staro: popraviti ocjene, popraviti ponašanje na bolje i popraviti glupu buntovničku frizuru. To mi govori kako sam jedinstven i neću se mijenjati zbog nekoga ili nečega.

Fran Josipović, 7.a



**Od ponedjeljka počinjem…**

…više se zalagati na treningu i učiniti nešto više. Napisati neki sastav, riješiti zadatak više (koliko god se to činilo štreberski) pogledati na internetu kako igraju svjetski prvaci u stolnom tenisu kako bih nešto i naučio od njih.

Danas ne, sigurno. Imam pregled kod doktora i moram usisati prašinu u svojoj sobi. Znam! Učinit ću to… hm… prekosutra? Da! Prekosutra! Tada je vikend i bit ću slobodan. Vikend je pred vratima, ali subota je nekako tmurna, kišna i nikakva i nije mi se dalo ama baš ništa raditi. Izgleda da ću započeti sutra. Osvanuo je lijep i sunčan dan koji me svojom ljepotom i toplinom poziva na igranje nogometa u parku. „A učenje i treniranje?“ upitam se. Ma kakvi, danas je dan odmora! Tko je još vidio puno i teško raditi nedjeljom?! Pih! Započet ću idući tjedan. Ionako nemamo nikakvih ispita niti išta odgovaramo. Ponedjeljak sam preskočio iz nekog sedmog razloga, utorkom imam nastavu do četiri popodne, a srijedom sam obično zauzet zadaćom iz fizike. Dobro onda, bit će to četvrtak. Nemam trening, a imam samo malo zadaće. Ali, ujutro me zaboli glava. I boli i boli i ne želi prestati! Ne mogu učiti kada me boli glava! Hajde onda, počinjem učiti u petak. Petak je. Sve je ležerno, opušteno i mirno. Tako lijep dan, a ja moram ostati u sobi i učiti, dosađivati se gradivom iz škole, vježbati puno i dugo. Udahnem i izdahnem. Počet ću se zalagati za trening onda kad budem imao slobodnog vremena (upravo sad ga imam.)

Ukratko, nalazim se u beskonačnom krugu odgađanja posla, primanja knjige u ruke i zagrijavanja stolca. Dani i tjedni prolaze, a ja se ne mijenjam i koliko god to želio, ne postajem nimalo bolji niti se zalažem za rad...

Domagoj Vidaković, 7.b

****

**Od ponedjeljka počinjem...**

Subota je. Četiri sata poslijepodne, a ja još sam uvijek u pidžami. Ne da mi se presvući, ionako ne idem nigdje. Ne vrijedi mi se presvući u normalnu odjeću, ionako ću opet navečer obući pidžamu.

Sjedim u fotelji u dnevnoj sobi, prekriženih nogu, gledam crtiće na televizoru. Mama pravi ručak, pa mogu reći večeru, u kuhinji. Viče mi: „Kada ćeš pisati zadaću!?“ „Sutra, mama!“ vičem joj natrag, ali zapravo, u dubini svojih misli, znam da ću zadaću napisati u ponedjeljak za vrijeme školskog odmora. Znam da sam toliko lijena da mi se ne da ni ustati i uzeti čašu vode. Imam problem. Sve odgađam. Znate što, od ponedjeljka počinjem učiti, počinjem pisati zadaću na vrijeme, neću ostaviti ništa za zadnju minutu. Taj vikend prođe, ponedjeljak je i ja idem kući. Hodam i planiram svoj ostatak dana. Ponovit ću što sam danas učila, napisati svu svoju zadaću i učiti biologiju. Dođem kući, odem u sobu i sve pripremim za rad. Joj, pa trebam nahraniti psa! I raširiti rublje i oprati suđe! Neću stići sve to danas. Ma, sutra ću! Neće nikome škoditi ako sutra počnem učiti. Joj, ne mogu sutra! Sutra idemo k stricu i strini. Ma, sljedeći tjedan ću početi učiti i točka.

Tako nastavljam svoj ciklus odgađanja, i ne prestajem. Sigurna sam da neće prestati do kraja osnovne škole. Pokušat ću se popraviti sljedeće godine. Nikad nije kasno!

Doris Radnić, 7.b